CELEX: 32020D1114
Language: sk
Date: 2020-07-23 00:00:00
Title: Vykonávacie rozhodnutie Rady (EÚ) 2020/1114 z 23. júla 2020, ktorým sa schvaľujú zmeny rokovacieho poriadku Eurojustu

29.7.2020   
               
               
                  SK
               
               
                  Úradný vestník Európskej únie
               
               
                  L 244/13
               
            
         VYKONÁVACIE ROZHODNUTIE RADY (EÚ) 2020/1114
         z 23. júla 2020,
         ktorým sa schvaľujú zmeny rokovacieho poriadku Eurojustu
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV (1), a najmä na jeho článok 5 ods. 5,
         so zreteľom na rokovací poriadok Eurojustu (2) prijatý 20. decembra 2019,
         keďže:
         
                     (1)
                  
                  
                     V súlade s článkom 5 ods. 5 nariadenia (EÚ) 2018/1727 a článkom 18 rokovacieho poriadku Eurojustu môže kolégium Eurojustu (ďalej len „kolégium“) zmeniť rokovací poriadok Eurojustu (ďalej len „rokovací poriadok“) rovnakým postupom, aký sa použil na jeho prijatie, a to na návrh výkonnej rady alebo jednej tretiny členov kolégia. Takéto zmeny rokovacieho poriadku schváli Rada prostredníctvom vykonávacích aktov.
                  
               
                     (2)
                  
                  
                     Kolégium v súlade s článkom 5 ods. 5 nariadenia (EÚ) 2018/1727 schválilo návrh zmien rokovacieho poriadku 14. júla 2020.
                  
               
                     (3)
                  
                  
                     Zmeny rokovacieho poriadku by mala schváliť Rada.
                  
               
                     (4)
                  
                  
                     Dánsko nie je viazané nariadením (EÚ) 2018/1727, a preto sa nezúčastňuje na prijatí a uplatňovaní tohto rozhodnutia, ktorým sa vykonáva nariadenie (EÚ) 2018/1727.
                  
               
                     (5)
                  
                  
                     Írsko je viazané nariadením (EÚ) 2018/1727, a preto sa zúčastňuje na prijatí a uplatňovaní tohto rozhodnutia, ktorým sa vykonáva nariadenie (EÚ) 2018/1727,
                  
               PRIJALA TOTO ROZHODNUTIE:
         
            Článok 1
            Týmto sa schvaľujú zmeny rokovacieho poriadku Eurojustu pripojené k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 23. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 295, 21.11.2018, s. 138.
         
            (2)  Ú. v. EÚ L 50, 24.2.2020, s. 1.
      
      
         
            PRÍLOHA
            ZMENY ROKOVACIEHO PORIADKU EUROJUSTU
            KOLÉGIUM EUROJUSTU,
            so zreteľom na Zmluvu o fungovaní Európskej únie, a najmä na jej článok 85,
            so zreteľom na nariadenie Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV (1) (ďalej len „nariadenie o Eurojuste“), a najmä na jeho článok 5 ods. 5,
            so zreteľom na rokovací poriadok Eurojustu (2), ktorý Rada schválila vykonávacím rozhodnutím (EÚ) 2019/2250 (3) z 19. decembra 2019 a kolégium prijalo 20. decembra 2019 (ďalej len „rokovací poriadok“), a najmä na jeho články 2, 3, 5 a 18,
            keďže:
            V súlade s článkom 5 ods. 5 nariadenia o Eurojuste a článkom 18 rokovacieho poriadku môže kolégium zmeniť rokovací poriadok Eurojustu rovnakým postupom, aký sa použil na jeho prijatie, a to na návrh výkonnej rady alebo jednej tretiny členov kolégia. Za každú zmenu musí zahlasovať dvojtretinová väčšina členov kolégia. Ak nemožno dosiahnuť dohodu dvojtretinovou väčšinou, rozhodnutie sa prijme jednoduchou väčšinou na nasledujúcom zasadnutí kolégia.
            V reakcii na pandémiu COVID-19 prijali členské štáty viaceré mimoriadne preventívne opatrenia a opatrenia zamerané na zamedzenie šírenia pandémie. Uvedené opatrenia skomplikovali alebo znemožnili fyzickú účasť členov kolégia na zasadnutiach kolégia, ktoré sa konali v priestoroch Eurojustu, alebo na akomkoľvek inom mieste. To následne viedlo k problémom s dosiahnutím uznášaniaschopnosti vyžadovanej podľa článku 6 ods. 1 rokovacieho poriadku, ako aj s konaním formálnych zasadnutí kolégia a zabezpečením jeho rozhodovania.
            S cieľom zabezpečiť inštitucionálnu kontinuitu činností sa stalo nevyhnutným, aby rokovací poriadok umožňoval kolégiu konať zasadnutia pomocou technických prostriedkov, vrátane videokonferencií, keď mimoriadne udalosti alebo okolnosti mimo kontroly členov kolégia bránia kolégiu zasadať v súlade s požiadavkami uvedenými v článkoch 2, 3, 5 ods. 2 a v článku 6 ods. 1 rokovacieho poriadku.
            SA ROZHODLA TAKTO:
            
               Článok 1
               Zmeny rokovacieho poriadku
               Článok 2 rokovacieho poriadku sa týmto mení takto:
               
                            
                        
                        
                           Dopĺňa sa nový odsek 13:
                           
                              „V súlade s požiadavkami uvedenými v článku 5 ods. 2 druhom pododseku tohto rokovacieho poriadku sa zasadnutia kolégia na účely voľby predsedu môžu organizovať pomocou technických prostriedkov vrátane videokonferencie. Tieto technické prostriedky umožnia anonymné elektronické hlasovanie členov kolégia s cieľom chrániť dôvernosť a overiť ich účasť na takomto procese. Ďalšie ustanovenia tohto článku sa na tieto zasadnutia uplatňujú mutatis mutandis“.
                           
                        
                     Článok 3 rokovacieho poriadku sa týmto mení takto:
               
                            
                        
                        
                           Odsek 3 sa nahrádza takto:
                           
                              „Postup volieb predsedu uvedený v článku 2 ods. 3 až 13 tohto rokovacieho poriadku sa uplatňuje mutatis mutandis na voľby podpredsedov bez toho, aby bol dotknutý odsek 4 tohto článku.“
                           
                        
                     Článok 5 rokovacieho poriadku sa týmto mení takto:
               
                            
                        
                        
                           V odseku 2 sa dopĺňa tento druhý pododsek:
                           
                              „V prípade mimoriadnych udalostí alebo okolností mimo kontroly členov kolégia (vyššia moc) a keď kolégium nemôže zasadať podľa požiadaviek uvedených v tomto odseku rokovacieho poriadku, môže kolégium v súlade s článkom 7 tohto rokovacieho poriadku rozhodnúť o usporiadaní svojich zasadnutí pomocou technických prostriedkov, a to aj prostredníctvom videokonferencie. Dĺžka trvania tohto opatrenia sa stanoví rozhodnutím kolégia. Ak mimoriadne udalosti alebo okolnosti (vyššia moc) pretrvávajú, uvedené rozhodnutie kolégia možno obnoviť. Takéto zasadnutia kolégia sa môžu organizovať za predpokladu, že dostupné technické prostriedky umožnia identifikáciu členov kolégia a ich účasť na rokovaniach, čím sa zabezpečí kolegialita rokovaní. Ustanovenia článkov 5 a 6 tohto rokovacieho poriadku sa na takéto zasadnutia uplatňujú mutatis mutandis.“
                           
                        
                     
            
               Článok 2
               Nadobudnutie účinnosti a uverejnenie
               Tieto zmeny rokovacieho poriadku Eurojustu nadobúdajú účinnosť dňom ich prijatia.
               Tieto zmeny rokovacieho poriadku sa uverejnia v Úradnom vestníku Európskej únie.
            
            
               (1)  Ú. v. EÚ L 295, 21.11.2018, s. 138.
            
               (2)  Ú. v. EÚ L 50, 24.2.2020, s. 1.
            
               (3)  Ú. v. EÚ L 336, 30.12.2019, s. 309.